钦定古今图书集成/明伦汇编/官常典/第306卷
## 钦定古今图书集成/明伦汇编/官常典/第306卷

| 钦定古今图书集成 明伦汇编 第三百六卷 |

| |

钦定古今图书集成明伦汇编官常典

第三百六卷目录

吏部部纪事二

吏部部杂录

官常典第三百六卷

《魏书阉官传》：“‘赵黑得幸两宫，禄赐优厚。是时尚书李
䜣亦有宠于显祖，与黑对绾选部。䜣奏中书侍郎崔
鉴为东徐州，北部主书郎公孙处显为荆州，选部监
公孙蘧为幽州，皆曰有能也，实有私焉’。黑疾其亏乱
选体，遂争于殿庭曰：‘以功授官，因爵与禄，国之常典。
中书侍郎、尚书主书郎、诸曹监，勋能俱立，不过列郡。
今䜣皆用为方州，臣实为惑’。”显祖疑之，曰：“公孙蘧且
止。”蘧最为䜣厚。于是黑与䜣遂为深隙。䜣竟列黑为
监藏时，多所截没。先是法禁宽缓，百司所典，与官并
食，故多所损折，遂黜为门士。黑自以为䜣所陷，叹恨
终日，废寝忘食，规报前怨。逾年，还入为侍御、散骑常
侍、侍中、尚书左仆射，复兼选部，如昔黑告䜣专恣，䜣
遂出为徐州。

《汝阴王天赐传》：“天赐第五子修义，迁吏部尚书。及在
铨衡，唯事货贿，授官大小，皆有定价。时中散大夫高
居者，有旨先叙，时上党郡缺，居遂求之。修义私已许
人，抑居不与。居大言不逊，修义命左右牵曳之，居对
大众呼天唱贼。人问居曰：‘白日公庭，安得有贼’？居指
修义曰：‘此座上者，违天子明诏，物多者得官，京师白’”
劫：“此非大贼乎？”修义失色居行骂而出。

《任城王澄传》：澄子顺，除吏部尚书兼右仆射。及上省，
登阶向榻，见榻甚故，问都令史徐仵起，仵起曰：“此榻
曾经先王坐。”顺即哽塞，涕泗交流，久而不能言，遂令
换之。时三公曹令史朱晖，素事录尚书高阳王雍，雍
欲以为廷尉评，频请托顺，顺不为用。雍遂下命用之，
顺投之于地，雍闻之大怒，昧爽坐都厅，召尚书及丞
郎毕集，欲待顺。至于众挫之。顺日高方至，雍攘袂抚
几而言曰：“身天子之子，天子之弟，天子之叔，天子之
相，四海之内，亲尊莫二，元顺何人，以身成命！”投弃于
地。顺须鬓俱张，仰面看屋，愤气奔涌，长歔而不言。久
之，摇一白羽扇，徐而谓雍曰：“高祖迁宅中土，创定九
流，官方清浊，轨仪万古，而朱晖小人，身为省吏，何合
为廷尉清官？殿下既先皇同气，宜遵成旨，自有恒规，
而复逾之也。”雍曰：“身为丞相、录尚书，如何不得用一
人为官？”顺曰：“庖人虽不治庖，尸祝不得越樽俎而代
之，未闻有别旨，令殿下参选事。”顺又厉声曰：“殿下必
如是，顺当依事奏闻。”雍遂笑而言曰：“岂可以朱晖小
人，便相忿恨！”遂起，呼顺入室，与之极饮。

《卢同传》：“同转尚书左丞。肃宗世，朝政稍衰，人多窃冒
军功。同阅吏部勋书，因加检覆，核得窃阶者三百馀
人。同乃表言，窃见吏部勋簿，多皆改换，乃校中兵奏
案，并复乖舛。臣聊尔拣练，已得三百馀人，明知隐而
未露者动有千数。愚谓罪虽恩免，犹须刊定。请遣一
都令史与令仆省事各一人，总集吏部、中兵二局勋
簿，对勾奏按。若名级相应者，即于黄素楷书大字，具
件阶级数，令本曹尚书以朱印印之。明造两通，一关
吏部，一留兵局，与奏按对掌。进则防揩洗之伪，退则
无改易之理。从前以来，勋书上省，惟列姓名，不载本
属，致令窃滥之徒，轻为苟且。今请征职白民，具列本
州郡县三长之所。其实官正职者，亦列名贯，别录历
阶，仰本军印记其上，然后印缝，各上所司。统将、都督
并皆印记，然后列上行台。行台关太尉，太尉检练精
实，乃始关刺，省重究括，然后奏申。奏出之日，黄素朱
印，关付吏部。顷来非但偷阶冒名，改换勋簿而已，或
一阶再取，或易名受级，凡如此者，其人不少。良由吏
部无簿，防塞失方。何者？吏部加阶之后，簿不注记，缘
此之故，易生侥幸。自今叙阶之后，名簿具注加补日
月，尚书印记，然后付曹郎中，别作抄自印记，一如尚
书郎中自掌，递代相付。此制一行，差止奸罔。”诏从之。
同又奏曰：“臣顷奏以黄素为勋，具注官名户属及《吏
部换勋之法》事目三条，已蒙旨许。臣伏思黄素勋簿，
政可粗止奸伪，然在军虚诈，犹未可尽。请自今在军
阅簿之日，行台、军司、监军、都督各明立文案，处处记
之。斩首成一阶已上，即令给券，一纸之上，当中大书，
起行台、统军位号，勋人甲乙。斩三贼及被伤成阶已
上，亦具书于券。各尽一行，当行竖裂。其券前后，皆起
年号日月，破某处陈某官某勋，印记为验。”一支付勋
人，一支付行台，记至京师，送门下，别函守录。又自迁
都以来，戎车屡捷，所以征勋转多，叙不可尽者，良由
岁久生奸，积年长伪，巧吏阶缘，偷增遂甚。请自今为始，诸有勋簿已经奏赏者，即广下远近，云某处勋判，
咸令知闻，立格酬叙，以三年为断。其职人及出身限
内，悉令铨除，实官及外号“随才加授，庶使酬勤者速
申，立功者劝。事不经久，侥幸易息。或遭穷难，州无中
正者，不在此限。又勋簿之法，征还之日，即应申送。顷
来行台督将，至京始造，或一年二岁，方上勋书，奸伪
之原，实自由此。于今以后，军还之日，便通勋簿，不听
隔月。”诏复依行。

《北齐书杨愔传》：愔典选二十馀年，奖擢人伦，以为己
任。然取士多以言貌，时致谤言，以为愔之用人，似贫
士市瓜，取其大者。愔闻不屑焉。其聪记强识，半面不
忘。每有所召问，或单称姓，或单称名，无有误者。后有
选人鲁漫汉，自言猥贱，独不见识。愔曰：“卿前在元子
思坊，骑秃尾草驴，经见我不下，以方麹鄣面，我何不
识卿？”漫汉惊服。又调之曰：“名以定体，漫汉果自不虚。”
又令吏唱人名，误以卢士深为士琛。士深自言愔曰：
“卢郎玉润，所以从玉。”

《段荣传》：“荣第二子孝言，为吏部尚书。孝言既无深鉴，
又待物不平，抽擢之徒，非贿则旧。有将作丞崔成忽
于众中抗言曰：‘尚书，天下尚书，岂独段家尚书也’。孝
言无辞以答，惟厉色遣下而已。寻除中书监，加特进。
又托韩长鸾共构祖珽之短。及祖出后，孝言除尚书
右仆射，仍掌选举，恣情用舍，请谒大行。敕濬京城北
隍。孝言监作仪同三司崔士顺、将作大匠元士将、太
府少卿郦孝裕、尚书左民郎中薛叔昭、司州治中崔
龙”子、清都尹丞李道隆、邺县令尉长卿、临章令崔象、
成安令高子彻等，并在孝言部下，典作日别置酒高
会，诸人膝行跪伏，称觞上寿，或自陈屈滞，更请转官。
孝言意色扬扬，以为己任，皆随事报答，许有加授。富
商大贾，多被铨擢。所进用人士，咸是麤险放纵之流。
寻迁尚书左仆射，特进、侍中如故。

《隋书韦世康传》：“世康和静谦恕，为吏部尚书十馀年，
时称廉平。常有止足之意，谓弟子曰：‘禄岂在多，防满
则退。年不待暮，有疾便辞。因恳乞骸骨’。”

《朝野佥载》：隋牛弘为吏部侍郎。有选人马敞者，形貌
最陋，弘轻之，侧卧食果子，嘲敞曰：“尝闻扶风马，谓言
天上下。今见扶风马，得驴亦不假。”敞应声曰：“尝闻陇
西牛，千石不用軥；今见陇西牛，卧地打草头。”弘惊起，
遂与官。

《旧唐书高冯传》：“冯字季辅，为吏部侍郎，善铨叙人物。
帝赐金背镜一，况其清鉴焉。”

《温彦博传》：彦博为吏部侍郎，有选人裴略被放，乃自
赞于彦博，称解嘲谑。彦博即令嘲屏墙，略曰：“高下八
九尺，东西六七步，突兀当所坐，几许遮贤路。”彦博惭
而与官。

《唐书唐临传》：“临兄皎，官吏部侍郎。先是，选集，四时补
拟不为限，皎请以冬初集，尽季春止，后遂为法。”
《李敬元传》：“敬元，亳州谯人。该览群籍，尤善于礼。高宗
在东宫，马周荐其材，召入崇贤馆侍读，假中秘书读
之。为人峻整，然造请不惮寒暑。许敬宗颇荐延之。历
西台舍人，弘文馆学士，迁右肃机，检校太子右中护，
拜西”台侍郎、同东西台三品，兼检校司列少常伯。时
员外郎张仁祎有敏才，敬元委以曹事。仁祎为造姓
历、状式、铨簿，钳键周密，病心太劳死。敬元因其法，衡
综有序。自永徽后，选员寖多，惟敬元居职有能称。性
彊记，虽官万员，遇诸道未尝忘姓氏。有来诉者，口谕
书判参舛，及殿累本末，无少缪，天下伏其明。杭州参
军徐太元哀其僚张惠以赃抵罪，而惠母老，乃诣狱
自言与惠偕受，薄其罪，惠得不死，太元坐免官十年。
敬元廉知之，擢为郑州司功参军，后至秘书少监。申
王师以德行闻，其鉴拔率若此。咸亨二年，转中书侍
郎，又改吏部，兼太子右庶子、同中书门下三品，监修
国史，进吏部尚书。居选部久，人多附向，凡三娶，皆山
东旧族，又与赵、李氏合谱，故台省要职，多族属姻家，
高宗知之，不能善也。

《李素立传》：素立孙至远，迁天官侍郎，知选事，疾令史
受贿谢，多所绌易，吏肃然敛手。有王忠者被放，吏谬
书其姓为士，欲拟讫增成之。至远曰：“调者三万，无士
姓，此必王忠。”吏叩头服罪。至远之知选，以内史李昭
德进。人或劝其往谢，答曰：“公以公用我，奈何”欲谢以
私，卒不诣。

王勃与勃兄剧加弘文馆学士兼知天官侍郎始裴
行俭典选见剧与苏味道曰：“二子皆铨衡才至是语
验。”

《刘祥道传》：“祥道字同寿，魏州观城人。父林甫，武德时
为内史舍人，典机密，以才称。与萧瑀等撰定律令，著
律议万馀言。历中书、吏部二侍郎，赐爵乐平县男。唐
沿隋制，十一月选集，至春停。日薄事丛，有司不及研
谛。林甫建请四时听选，随到辄拟，于是官无滞人。始
天下初定，州府及诏使以赤牒授官，至是罢，悉集吏”

侍郎，知选事。既世职，乃釐补敝阙。上疏陈六事：一曰：
“今取士多且滥，入流岁千四百，多也；杂色入流，未始
铨汰，滥也。故共务者善人少，恶人多。臣谓应杂色进
者，切责有司，试判为四等，第一付吏部，二付兵部，三
付主爵，四付司勋。若坐负当责，虽经赦仍配三司，不
者还本贯，则官不杂矣。”二曰：“内外官一品至九品万
三千四百六十五员。大抵三十而仕，六十而退，取其
中数，不三十年，存者略尽。若岁入流五百人，则三十
年自相充补。况三十年外，在官犹多，不虑其少。今入
流岁千四百，其倍两之。又停选六七千人。复年别新
加，其类寖广，殆非经久之制。古者为官择人，不闻取
人多而官少也。三曰永徽以来，在官者或以善政擢，
论事者或以单言进，而庠序诸生，未闻甄异，是奖劝
之道未周也。四曰，唐有天下四十年，未有举秀才者。
请自六品以下至草野，审加搜访，无令赫赫之辰，斯
学遂绝。”五曰：“唐虞三载考绩，黜陟幽明。二汉用人，亦
久其职。今任官率四考罢，官知秩满，则怀去就；民知
迁徙，则苟且。以去就之官，临苟且之民，欲移风振俗，
乌可得乎？请四考进阶，八考听选，以息迎新送故之
弊。”六曰，三省都事、主事、主书，比选补皆取流外，有刀
笔者，虽欲参用士流，率以俦类为耻，前后“相沿，遂成
故事。且掖省崇峻，王言秘密，尚书政本，人物所归，耑
责曹史，理有未尽。宜稍革之，以清其选。”会中书令杜
正伦亦言“入流者众，为官人敝”，乃诏与祥道参议。而
执政惮改作，又以勋戚子进取无他门，遂格。

《崔元𬀩传》：元𬀩拜天官侍郎，当公介然不受私谒，执
政忌之，改文昌左丞。不逾月，武后曰：“卿向改职，乃闻
令史设斋相庆，此欲肆其贪耳。卿为朕还旧官。”乃复
拜天官侍郎，厚赐彩物。

《韦巨源传》：“巨源，神龙初以吏部尚书同中书门下三
品，时要官缺，执政以次用其亲。巨源秉笔，当除十人。
杨再思得其一，试问馀授，皆诸宰相近属。再思喟然
曰：‘吾等诚负天下’。巨源曰：‘时当尔耳’。”是时虽贤有德，
终莫得进，士大夫莫不解体。

《卢从愿传》：睿宗立，拜吏部侍郎。吏选自中宗后，纲纪
耗荡，从愿精力于官，伪牒诡功，擿检无所遗，铨总六
年，以平允闻。帝异之，特官其一子。从愿请赠其父敬
一为郑州长史，制可。初，高宗时，吏部号称职者，裴行
俭、马载。及是，从愿与李朝隐为有名，故号前有裴、马，
后有卢、李。

《李朝隐传》：“朝隐迁侍御史、吏部员外郎。时政出权幸，
不关两省，而内授官但斜封其状，付中书，即宣所司。
朝隐执罢千四百员，怨诽讙腾，朝隐胖然无避屈。迁
长安令。宦官闾兴贵有所干请，曳去之，睿宗嘉叹。后
御承天门对百官及朝集使，褒谕其能，使遍闻之。进
大中大夫一阶，赐中上考绢百匹，以旌刚烈。”

《苏珦传》：珦子晋迁吏部，时宋璟兼尚书事，晋与齐澣
更典二都选，既糊名校判，而晋独事赏拔，当时誉之。
及裴光廷知尚书，有过官被却者，就籍以朱点头而
已。晋因榜选院曰：“门下点头者更拟。”光廷以为侮己，
出晋汝州刺史。

《李乂传》：“乂进吏部侍郎，仍知制诰。与宋璟等同典选
事。请谒不行。时人语曰：‘李下无蹊径’。”

《王丘传》：丘迁考功员外郎。考功异时多请托，进者滥
冒，岁数百人。丘务核实材，登科才满百，议者谓自武
后至是数十年，采录精明无丘比。其后席豫、严挺之
亦有称，然出丘下。迁紫微舍人、吏部侍郎，典选复号
平允。其奖用如山阴尉孙逖、桃林尉张镜微、湖城尉
张晋明、进士王冷然，皆一时茂秀。

《裴行俭传》：行俭子光廷，初吏部求人，不以资限，奖拔
惟其才往往得俊乂任之，士亦自奋。后士人猥众，耑
务趋竞，铨品枉挠，光廷惩之，因行俭长名榜为循资
格，无贤不肖，一据资考配拟，又促选限尽正月任。门
下省主事阎麟之专主过官，凡麟之裁定，光廷辄然
可。时语曰：“麟之口，光廷手。”素与萧嵩轻重不平，及卒，
嵩奏一切罢之。光廷所引，尽斥外官。博士孙琬以其
用循资格，非奖劝之谊，谥曰“克平”，时以为希嵩意。帝
闻，特赐谥曰忠宪，诏中书令张九龄文其碑。

《杨国忠传》：“国忠既以宰相领选，始建罢长名，于铨日
即定留放故事，岁揭版南院为选式，选者自通一辞，
不如式辄不得调，故有十年不官者。国忠创押例，无
贤不肖，用选深者，先辅官牒文谬缺，得再通，众议翕
然美之。先天以前，诸司官知政事者，午漏尽还本司
视事，兵、吏部尚书、侍郎分案注拟。开元末，宰相员少”，
任益尊，不复视本司事。吏部铨注，常三注三唱，自春
止夏乃讫。而国忠阴使吏到第，预定其员，集百官尚
书省注唱，一日毕，以夸神明，骇天下耳目者。自是资
格纷谬，无复纲序。虢国居宣阳坊左，国忠在其南，自
台禁还趋虢国第，郎官、御史白事者皆随以至，居同
第，出，骈骑相调笑，施施若禽兽然，不以为羞，道路为耻骇。明年大选，因就第唱补，惟女兄弟观之。士之丑
野蹇伛者，呼其名辄笑于堂，声彻诸外，士大夫诟耻
之。先是，有司已定注，则过门下，侍中、给事中按阅，有
不可黜之。国忠则召左相陈希烈隅坐，给事中在旁，
既对注，曰：“已过门下矣。”希烈不敢异。侍郎韦见素、张
倚与本曹郎趋走堂下，抱案牒。国忠顾女弟曰：“紫袍
二主事何如？”皆大噱。鲜于仲通等讽选者郑怤愿立
碑省户下以颂德，诏仲通为颂，帝为易数字，因以黄
金识其处。

《蒋钦绪传》：钦绪历吏部员外郎。始，韩琬为高邮主簿，
使京师，自负其才，有不遇之言，题客舍。他日，钦绪见
之，笑曰：“是子叹后时耶。”久之，琬举贤良方正，钦绪擢
其文异等，因谓曰：“朋友之过免未？”琬曰：“今日乃见君
子之心。”其务荐引士类此。

《苗晋卿传》：“晋卿，进吏部郎中、中书舍人，知吏部选事。
选人诉索好官，厉言倨色纷于前，晋卿与相对，终日
无愠颜。久之，进侍郎。积宽纵，而吏下因缘作奸。方时
承平，选常万人，李林甫为尚书，专国政，以铨事委晋
卿及宋遥。然岁命他官同较书判核才实。天宝二载，
判入等者凡六十四人，分甲、乙、丙三科，以张奭为第”
一。奭，御史中丞倚之子。倚新幸于帝，晋卿欲附之。奭
本无学，故议者嚣然不平。安禄山因间言之，帝为御
花萼楼，覆实中，裁十一二，奭，持纸终日笔不下，人谓
之“曳白。”帝大怒，贬倚淮阳太守，遥武当太守，晋卿安
康太守。

《席豫传》：“豫迁考功员外郎，进绌清明，为中书舍人，与
韩休、许景先、徐安贞、孙逖，名相甲乙。出郑州刺史。韩
休辅政，举代己，入拜吏部侍郎。元宗曰：‘卿前日考功
职详事允，故有今授。豫典选六年，拔寒远士多至台
阁，当时称知人，号席公云’。”

《齐抗传》：“抗同中书门下平章事。初，吏部岁考书言，以
他官第上下，中书、门下遣官覆实，以为常。抗以尚书
侍郎皆大臣选，今更覆核，非任人勿疑之道。礼部侍
郎试贡士，其姻旧悉试考功，谓之别头”，皆奏罢之。又
省州别驾、田曹、司田官，判司双曹者，减中书吏员。此
其稍近治者云。

《杨于陵传》：于陵授吏部侍郎。初，吏部程判，别诏官参
考，齐抗当国，罢之。至是尚书郑馀庆移疾，乃循旧制。
于陵建言：“他官但第判能否，不知限员。有司计员为
留遣之格，事不相谋，莫如勿置。”于是有诏，三考官止
较科目，选至常调，悉还吏部。又请修甲历，南曹置别
簿，相检实，吏不能为奸。始奏选者纳直给符告。居四
年，凡调三千员，时谓为“适。”

《柳仲郢传》：“仲郢知吏部铨，李德裕颇抑进士科，仲郢
无所徇。是时以进士选无受恶官者。又当调者持阙
簿，令自阅，即拟唱，吏无能为奸。”

《王徽传》：“徽进考功员外郎。”故事，考簿以朱注上下为
殿最，岁久易漫，吏辄窜易为奸。徽始用墨，遂绝妄欺。
昭宗立，授吏部尚书。是时铨选失序，吏肆为奸，补调
重复不可检。徽为手籍，一验实之，遂无奸滞。

《朝野佥载》：唐高士廉选，其人齿高，有选人自云解嘲
谑。士廉时著木履，令嘲之，应声云：“刺鼻何曾嚏，踏面
不知瞋。高生两个齿，自谓得胜人。”士廉笑而引之。
《大唐新语》：刘思立任考功员外，子宪为河南尉，思立
今日亡，明日，选人有索宪阙者，吏部侍郎马载深咨
嗟，以为名教所不容，乃书其无行，注名集。朝廷咸曰：
真“铨综流品之司”，可谓振理风俗。其人比出选门，为
众目所视，众口所讦，亦沬趄而失步矣。自垂拱之后，
斯风大坏，苟且公行，无复曩日之事。

《朝野佥载》：郑愔为吏部侍郎，掌选，赃污狼籍。引铨，有
选人系百钱于靴带上，愔问其故，答曰：“当今之选，非
钱不行。”愔默而不言。

张昌仪为洛阳令，借易之权势，属官无不允者，风声
鼓动。有一人姓薛，赍金五十两，遮而奉之。仪领金受
其状，至朝堂，付天官侍郎张锡。数日失状，以问仪。仪
曰：“我亦不记得有姓薛者。”即与锡检案，内姓薛者六
十馀人，并令与官。其蠹政也如此。

唐姜晦为吏部侍郎，眼不识字，手不解书，滥掌铨衡，
曾无分别。选人歌曰：“今年选数恰相当，都由座主无
文章。案后一腔冻猪肉。”所以名为姜侍郎。

《山堂肆考》：韦夏卿为吏部侍郎，从弟执谊在翰林，受
人金，有所干请，密以金纳夏卿怀中。夏卿不受，曰：“吾
与汝赖先人遗德，俱致位及此，顾当如是乎？”执谊大
惭。

《唐国史补》：“裴仆射遵庆罢相知选，朝廷优其年德，令
就宅注官。自宣平坊榜引仕者，以及东市西街，时人
以为盛事。”

吏部甲库有《朱泚伪黄案》数百道，省中常取戏玩，已
而藏之。柳辟知甲库，白执政于都堂，集八座于丞郎
而焚之。

报曰：“眷彼吏部，铨综之司，当须简要清通，何必竖篱
插棘。”省中赏其俊拔。

《宋史冯吉传》：“吉，周中书令道子也。以父任历仕司勋
郎中。吉嗜学，善属文，雅好琵琶，尤臻其妙，以杯酒自
娱。每朝士宴集，虽不召自至，酒酣即弹琵琶，弹罢赋
诗，诗成起舞。时人爱其俊逸，谓之三绝。”

《赵及传》：“及字希之，良乡人，权判吏部流内铨。初，铨吏
匿员阙与选人为市，及奏阙至即榜之。吏部榜阙自
及始。”

《杜衍传》：衍判吏部流内铨，选补科格繁长，主判不能
悉阅，吏多受赇，出缩为奸。衍既视事，即敕吏函铨法
问曰：“尽乎？”曰：“尽矣。”力阅视，具得本末曲折。明日令诸
吏无得升堂，各坐曹听行文书，铨事悉自予夺，由是
吏不能为奸利，数月声动京师。改知审官院，其裁制
如判铨时。

《范仲淹传》：“‘仲淹迁吏部员外郎，权知开封府，时吕夷
简执政，进用者多出其门。仲淹上《百官图》，指其次第
曰：如此为序迁，如此为不次，如此则公，如此则私。况
进退近臣，凡超格者不宜全委之宰相’。夷简不悦。”
《王曙传》：曙子益柔，判吏部流内铨。旧制，选人当改京
官，满十人乃引见，由是士多困滞，且遇举者有故辄
不用，益柔请才二人，即引见，众论翕然称之。

《苏颂传》：颂召判尚书吏部，兼详定官制。唐制，吏部主
文选，兵部主武选。神宗谓三代、两汉本无文武之别，
议者不知所处。颂言：“唐制，吏部有三铨之法，分品秩
而掌选事。今欲文武一归吏部，则宜分左右曹掌之，
每选更以品秩分治。”于是吏部始有四选法。元祐初，
拜刑部尚书，迁吏部。颂前后掌四选五年，每选人改
官，吏求垢瑕，故为稽滞。颂敕吏曰：“某官缘某事当会
某处，仍引合用条格，具委无漏落状同上。”自是吏不
得逞。每诉者至，必取案牍使自省阅，诉者服，乃退；其
不服，颂必往复诘难，度可行行之，苟有疑，则为奏请，
或建白都堂。故选官多感德，其不得所欲者，亦心服
而去。

《章谊传》：“谊权吏部侍郎，乞诏有司编类四选通知之
条与一司专用之法，兼以前后续降旨挥，自成一书。
如此，则铨曹有可守之法，奸吏无舞文之弊，书成而
吏铨有所执守。”

《韩肖胄传》：“肖胄迁吏部侍郎，时条例散失，吏因为奸。
肖胄立重赏，俾各省记编为条目，以次行之，舞文之
弊始革。阵亡补官，得占射差遣，而在部常调人守待
不能注授，且有短使重难。肖胄请阵亡惟许本家用
恩例，异姓候经任收使，遂无不均。且严六部出入之
禁，而请托不行。三年，拜端明殿学士。”

《王信传》：“信字诚之，权考功郎官，蜀人张公还，初八年
免铨，至是改秩，吏妄引言，复令柅之。信钩考其故，吏
怖服。有三蜀士实碍式，吏受赇为地。工部尚书赵雄，
蜀人也，以属信，信持弗听。已而转吏部，阅审成牍，抚
掌愧叹，嗟激不已，以闻于上。他日，上谓尚书蔡沈曰：
‘考功得王信，铨曹遂清’。”逻者私相语，指为神明，武臣，
给告不书年齿，磨转荫荐，肆为奸欺，不可控搏，为擿
最者数事告宰相，付之大理狱。事连三衙，殿帅王友
直锐争之。上审知其非，沮之曰：“考功所言，公事也，汝
将何为？”狱具，皆伏辜。因请置籍以柅后患。授军器少
监，仍兼考功郎官。丁母忧，吏裒金杀牲祷神，愿信服
阕，无再为考功。

《许及之传》：宁宗即位，除及之吏部尚书，謟事韩𠈁胄
无所不至。尝值𠈁胄生日，朝行上寿毕集。及之后至，
阉人掩关拒之，及之俯偻以入。为尚书，二年不迁，见
𠈁胄流涕，序其衰迟之状，不觉膝屈，𠈁胄恻然怜之。
居无何，同知枢密院事。当时有“由窦尚书屈膝执政”
之语。

《画墁录》：国初侯涉木强人也，主铨事。雷德骧诣部求
官，拟宁州司理参军，曰：“官人未三十，不可典狱。”以笔
勾退。

《却扫编》：宣和中，王鼎为刑部尚书，年甫三十。时卢枢
密益、卢尚书法原俱为吏部侍郎，并多髯，王嘲之曰：
“可怜吏部两胡卢，容貌威仪总不都。”卢尚书应声曰：
“若要少年并美貌，须还下部小尚书。”闻者以为快。
《周平园集》：晏敦复权吏部尚书，中兴以来，凡四选格
法，多公所裁定，由是士无沉滞之叹。秦桧当国，使所
亲招之，敦复曰：“吾姜桂之性，到老愈辣。”卒不屈。
《杨诚斋集》：叶颙权吏部尚书，乾道九年，召对便殿，赐
坐赐茶，礼异。他日帝曰：“吏部条例，朕亦置一通在禁
中。”又问：“卿当官以何者为先？”对曰：“以公忠为先。”帝曰：
“卿宜无忘此二字。”

楼《攻愧集》：孙逢吉为吏部侍郎，朱熹之去，逢吉力救
之。彭龟年补外，又言不应为近习而逐正人。一日会
食部中，或报王喜除阁门祗候，逢吉曰：“此乃优伶尝
于内庭效朱侍讲容止以儒为戏者，岂可以污清选当抗疏力争，否则于经筵论之。”由是飞语上闻，内批
为郡。

《金史高衎传》：衎迁吏部尚书，每季选人至吏部，托以
检阅旧籍，谓之“检卷。”有滞留至后季犹不得去者。衎
三为吏部，知其弊，岁馀铨事修理，选人便之。

《元史吴元珪传》：“大德元年，除吏部尚书，选曹铨注，多
有私其乡里者，元珪曰：‘此风不可长。川党、朔党之兴，
宋之所由衰也’。”请谒悉皆谢绝。

《献征录》：洪武间，吏部尚书吴琳致仕家居，上遣人察
之，使者潜至旁舍，见一农人孤坐小几，起而拔稻秧，
徐布于田，貌甚端谨，使者问曰：“此有吴尚书者在家
否乎？”农人敛手曰：“琳是也。”使还，以状闻，上益重之。
明祖尝命工部为吏部尚书翟善营第于泰兴，善力
辞谢，上语群臣曰：“有官居鼎鼐，无地起楼台。”善与寇
准同风矣。

《古穰杂录》：吏部侍郎员缺，上召李贤曰：“吏部侍郎，天
下人物权衡，非他部比。必得其人，先生以为谁可？”贤
曰：“以在朝观之，无如礼部二人可择一用之。”上复问
其优劣，贤曰：“邹干为人端谨，但规模稍狭。姚夔表里
相称，有大臣之量。”上曰：“然。”遂用之。命下，士类皆悦。
《客座新》闻昆山叶文庄公盛为礼侍，转吏侍礼书，桐
庐姚公夔治宴于公台，贺之。及暮，复于私第宴叶公，
公谢曰：“何劳郑重？”姚公曰：“某乡里亲友，干谒者众，烦
公垂意。”公唯唯而已。无何，姚公进太宰，公置酒往贺，
执杯献于姚公曰：“今日送乡里还先生矣。”文庄处事
之善如此。

《畜德录》：王忠肃公翱，自两广召为吏部尚书。舟次济
宁，都水主事法以先后叙过闸，虽贵官不得。越人怪
之，公曰：“彼立法，安忍坏之？”至吏部，即调为考攻主事，
人两贤之。公在吏部门无请托。公之夫人为其从子
请官，举觞跪进。公大怒起，手击夫人于地，即出，随使
人返慰之，事卒不行。

《献征录》：成化间，李秉为吏部尚书，刚直不屈，人多怨
望。大臣有忌之者，嗾事中之，遂致仕。有祭酒某者，作
诗送之曰：“古道自无三黜愠，直臣又见一番归。”
郑晓在选司，里中士馈以金饰，杂置茗中，晓受之。夫
人发茗，得金函以告，晓逌然不动声色，令封缄如故，
召其人曰：“家尚有馀茗，不敢当尊惠也。”授令持归。
林春赴官泊淮，淮守某以次谒客，舟始及春，供馔又
薄，若不知为吏部者。后淮守入觐，考下当远调，春时
转稽勋郎，白尚书以过淮事荐其廉静，留之。

《琬琰录》：廖庄敏公为人直易，表里坦然，不孑孑为异
饰细行以取誉。接对士类，不见有纤毫贵势态，尤甚
于乡党故旧，宾至，卮酒豆肉辄与为懽，无一日不对
宾客。既为天官，或劝稍谢往来远嫌，公笑曰：“昔人有
言：‘臣门如市，臣心如水，吾无愧吾心而已’。”

马溪田为考功郎中，丙戌，例当考察外官，时临颍内
阁、乐安冢宰各挟私忿，欲去广东、河南、陕西三省提
学。公乃昌言曰：“魏校、萧鸣凤、唐隆，即今有数人物，若
欲考此三人，请先考理。”由是获免。

《献征录》：李直为吏部侍郎一十六年，留意时彦，一时
干请奔竞之风顿息，大称得人。遇不如意事，辄诵古
人诗自宽。有初擢给事中，即欲干挠选法者，则曰：“偶
然题作木居士，便有无穷求福人。”御史有言吏部进
退官不当者，则曰：“若教鲍老当筵舞，更觉郎当舞袖
长。”虽涉谐戏，要切当云。

《唐类函齐职仪》曰：“太宰品第一，金章紫绶，佩山元玉。
尧命羲和，使主其阴阳之职。羲伯，司天官也。后稷伏
事虞、夏，敬授民时，尊稷为天官。夏衰，稷后不窋失官，
由是废官。殷以其官为冢宰。周公在丰为太宰，召公
又居之。”秦、汉、魏无此职。晋武帝以从祖安平王孚为
太宰，始置其官。安平薨，省。咸宁四年又置。或谓本太
师之职，避景帝讳，改为太宰。太宰，周之卿位，晋武依
周置职，以尊安平，非避讳也。后元兴中，恭帝为太宰，
桓元都督中外。博士徐豁议：“太宰非武官，不应敬都
督。”从豁议。

《秦中岁时记》，初冬纳文书，却谓之“选门开”；人名在令
史前，谓之“某家百家状。”在判后，却须粘在前，谓之“吏
部四拗。”

《春明梦馀录》：崇祯七年甲戌八月二十一日，上御平
台，召内阁九卿科道及翰林院等官，令各举堪任吏
部尚书者。阁臣温体仁奏：“臣等先举，恐诸臣观望，俟
诸臣举后，方举所知。”吏科卢兆龙等亦奏，“科道例不荐举，只举有不当的，方行纠劾。”西班定国公徐允祯
等奏：“臣等例不与推文官。”上令各举所知也好。遂令
内珰授纸笔，令书名。于是西班先举原任吏部尚书
王永光、南吏部尚书谢陞、兵部尚书张凤翼、戎政尚
书陆完学、刑部尚书胡应台。而吏部左侍郎张捷举
南都御史唐世济，原任尚书吕纯如、右侍郎贺逢圣
举其乡胡应台，户部尚书侯恂举南户部尚书郑三
俊，礼部尚书李康先举侯恂，右侍郎陈子壮举其师。
内阁大学士王应熊欲如高拱故事，众哂之。兵部尚
书张凤翼举侯恂，刑部尚书胡应台举其乡。原任尚
书陈所学、工部尚书周士朴举其师。左都御史张延
登、户、兵、刑、工各侍郎俱举其部。尚书。都察院左都御
史田惟嘉举胡应台，左佥都御史帅众亦举胡应台
及其乡。原任侍郎李“邦华、大理寺卿朱大启举谢陞、
唐世济，左、右少卿李日宣、锺炌共举侯恂、胡应台、郑
三俊及其乡南工部尚书刘定国、左寺丞李懋芳举
其乡原任尚书商周祚、原任府尹刘宗周，通政司通
政使杨建烈举侯恂，左通政吴甡举郑三俊，翰林院
掌院詹事吴士元举胡应台。”既毕，于是大学士温体
仁、钱士升同举谢陞，大学士王应熊举唐世济，大学
士何吾驺举侯恂。上曰：“在北各官现有职掌，不必推。”
因询谢陞、唐世济何如人，辅臣各有奏对。次及吕纯
如，上曰：“纯如系逆案中人，且问科道如何说。”于是吏
科卢兆龙首纠，而工科孙晋、兵科蒋德瑗继之，御史
金光辰、韩一元继之，独掌河南道御史罗元宾默无
一语。而张捷力荐纯如，至云：“用纯如不效，愿同罪。”上
曰：“既是逆案中人，不用也罢。”复以次询所学商周祚
诸人。已，复令九卿各举侍郎一人而退。是役也，上郑
重太宰之选，广咨精择，旷古一遇。然数日前，旧宰李
长庚方逐，即有言温体仁欲用谢陞、唐世济者。及召
对时，捷首举世济、大理卿朱大启为温同乡，所举谢
陞、唐世济迎合其意。而二十三日上特召陞，世济之
命下矣。既而谢陞入吏部，与体仁合力以逐文震孟，
而唐世济为都察院。